Novak Djokovic word uit Australië geskop | Maroela Media
Argieffoto van Novak Djokovic. (Foto: Brandon MALONE / AFP)
Die paneel van drie regters het beslis die minister van immigrasie het die reg om sy diskresie te gebruik om 'n visum te kanselleer.
Djokovic sal in aanhouding bly totdat hy gedeporteer word. Nie net is die drama rakende sy visum vir die Australiese Ope 'n terugslag nie, dis boonop 'n diplomatieke herrie en olie op die vuur van die debat oor inenting teen Covid-19.
Hoofregter James Allsop het gesê die beslissing was eenparig. "Dít is nie 'n appèl teen 'n besluit van die uitvoerende gesag nie.
"Dit is 'n aansoek in die hof as afsonderlike arm van die regering om te bepaal of 'n beslissing van 'n lid van die uitvoerende gesag, die minister, regmatig of wettig was op die drie gronde wat aangevoer is.
"Hierdie gronde fokus daarop of die besluit om verskeie redes irrasioneel of onredelik was. Dit is nie die hof se werk om te besluit oor die meriete of wysheid van die besluit nie."
Die hof moet nog sy volledige redes vir die beslissing bekend maak, maar het dit duidelik gestel dat hul beslissing gegrond is op hul standpunt dat die immigrasieminister die gesag het om sy diskresie te gebruik om visums te kanselleer.
Djokovic se appèlverhoor het vier uur geduur met driftige heen-en-weer regsargumente oor Djokovic se standpunt teen inenting en sy beweerde risiko vir openbare orde in Australië.
Djokovic se regspan het Australië se pogings om hom te deporteer as "irrasioneel" en "onredelik" bestempel. Die paneel van drie regters het ook indringende vrae gestel.